text: Vicenç Viaplana - Els llocs de la pintura - Exposició
  Vicenç Viaplana	- Els llocs de la pintura
  Amb l'exposició Vicenç Viaplana, els llocs de la pintura, la Fundació Vila Casas vol reivindicar l'obra d'aquest artista i li dedica l'exposició de més envergadura que mai s'ha fet per cartografiar una trajectòria de més de quaranta anys i que s'erigeix en una resposta rotunda a la pretesa fi de la pintura. A través d'un procés d'ascesi plàstica molt personal, Viaplana ens proposa una obra immersiva, amb més buits que plens, més absències que presències i més pèrdues que guanys, que formalitza com poques tota la incertesa del nostre temps líquid i en crisi permanent.
  Entre les visions urbanes de ciutats en flames dels anys vuitanta i la sèrie de motius vegetals "Sota el Suí" (2016-2020), es desenvolupa una de les singladures artístiques més personals, subversives i metamòrfiques d'entre els artistes de la seva generació, d'aquí i d'arreu. Una obra que ha anat madurant a foc lent, de manera sostinguda, tot desplegant-se a través d'un seguit de cercles concèntrics, i que se'ns lliura com un tot orgànic més enllà de les diverses seqüències que la conformen.